Í utankjörfundaratvkæðagreiðslunni sem fram fór á miðvikudaginn , daginn eftir að uppljóstrarnir Kveiks , Stundarinnar og Al-Jazeera stöðvarinnar voru birtar , gátu hermenn og lögreglumenn , sem og áhafnarmeðlimir fiskiskipa , kosið í Namibíu . . Uppljóstranir um spillingu í Namibíu sem íslenska fyrirtækið Samherji er sakað um að hafa nýtt sér og jafnvel ýtt undir með því að grafa undan eftirlitskerfum í landinu , komu fram rétt áður en kosið er í landinu til þings og forseta . Sami flokkurinn hefur stýrt landinu frá sjálstæði árið 1990 , en nú horfir landið fram á efnahagslegan samdrátt þriðja árið í röð . Eftir margra mánaða rannsóknarvinnu á Samherjaskjölunum svokölluðu sem unnin voru í samstarfi RÚV , Stundarinnar og Al-Jazeera stöðvarinnar , var tímasetning sjónvarpsþáttarins Kveiks , sem sýndur var á þriðjudagskvöldinu 12. nóvember þar sem ásakanirnar voru birtar , áhugaverð í ljósi stjórnmála Afríkuríksins . Daginn eftir , þann 13. nóvember fór nefnilega fram utankjörfundaratkvæðagreiðsla fyrir þing - og forsetakosningar í landinu , en þær fara sjálfar fram eftir rétta viku , eða miðvikudaginn 27. nóvember . Utankjörfundaratkvæðagreiðslan fór einungis fram þennan eina dag , en í þeim geta kjósendur sem staddir eru erlendis , þeir sem munu vinna á skipum og því ekki í landi þann 27. og svo starfsmenn öryggissveita sem þurfi að vera við störf á kjördaginn sjálfan . Þeir sem ætla að ferðast úr landi eftir 14. nóvember gátu þó ekki kosið líkt og hér á landi . Sami sósíalistaflokkurinn stýrt landinu í þrjá áratugi Í kosningunum mæta þingmenn og forsetaframbjóðandi SWAPO , sósíalíska stjórnarflokksins sem stýrt hefur landinu frá sjálfstæði árið 1990 , 10 öðrum forsetaframbjóðendum og þingframbjóðendum frá 13 öðrum stjórnmálaflokkum . Í síðustu kosningum árið 2014 hlaut forsetaframbjóðandi SWAPO , sitjandi forseti Hage Geingop sem fer nú fram til endurkjörs 87% atkvæða en hann fékk 80% til þingkosninganna sem fram fóru samhliða , og þar með 77 af 104 þingsætum . Geingop sat áður sem forsætisráðherra landsins . Í þeim kosningum var þingsætum í landinu fjölgað úr 72 í 104 þingsæti , samhliða því að stjórnarflokkurinn tók upp kynjafléttulista og svokallað sebra kerfi þar sem því var lofað að ef ráðherra í einhverju máli væri af einu kyni yrði aðstoðarráðherrann af hinu kyninu . Jafnframt voru það fyrstu kosningarnar þar sem notað var við rafrænt kosningakerfi sem gagnrýnendur segja auðveldi mögulegt svindl . Eins og Viðskiptablaðið hefur fjallað um hafa tveir hákarlanna svokölluðu sem fjallað var um að hefðu þegið mútur , það er ráðherrar flokksins í sjávarútvegsmálum og dómsmálum , þeir Bernhard Esau og Sacky Shanghala sagt af sér , eftir þrýsting frá Geingop . Jafnframt hefur verið farið fram á afsögn tveggja til viðbótar , þeirra Mike Nghipunya og James Hatuikulipi , framkvæmdastjóra og stjórnarformanni ríkisútgerðarinnar Fishcor . Stunduðu skæruhernað gegn Suður Afríku Nafn flokksins , Southwest Africa´s People´s Organisation , sem stendur fyrir Þjóðfylking Suðvestur Afríku , vísar til eldra nafn landsins sem var þýsk nýlenda en lengst af undir stjórn Suður Afríku eftir yfirtöku þess í kjölfar fyrri heimsstyrjaldarinnar . Flokkurinn er meðlimur í Alþjóðasambandi sósíalista , sem Samfylkingin dró sig úr árið 2017 . Fyrir sjálfstæðið og friðarviðræður í aðdraganda þeirra við stjórnvöld í Suður Afríku stundaði SWAPO skæruhernað í landinu , þá sérstaklega í norðurhluta þess þar sem þeir njóta stuðnings stærsta ættbálksins í landinu , Ovambo fólkið sem samsvarar um helmingi af þessari 2,6 milljón manna þjóð . Nærri hálf milljón Ovambo fólks býr í nágrannaríkinu Angóla . Aðrir stórir ættbálkar eru Herero fólkið , en um fjórir fimmtu þeirra var útrýmt í kjölfar uppreisnar gegn þýskum nýlenduherrum í byrjun 20. aldar , Damara og Himba fólkið . Þeir fyrstnefndu eru nú um 250 þúsund manns , Damara eru tæplega 200 þúsund og Himba um 50 þúsund manns . Um 8% íbúanna eru svo svokallaðir Litaðir , það eru blandaðir hvítum og oft búskmönnum , síðan eru hvítir um 4 til 7% íbúanna , en auk þess búa í landinu hópar búskmanna , oft kallaðir San eða Nama fólk , og svo allt að 40 þúsund Kínverjar . Stjórnarandstaðan minnkað úr ríflega 40% fylgi Enginn stjórnarandstöðuflokkanna hafa hingað til notið mikils fylgis , enda SWAPO þakkað sjálfstæðið , en sá stærsti þeirar , frjálslyndi íhaldsflokkurinn Lýðræðishreyfing almennings , hlaut 4,8% atkvæða í þingkosningunum síðast og 5 þingmenn . Sá flokkur breytti nýlega um nafn en á rætur að rekja til Lýðræðisbandalagsins sem kennt var við Turnhalle ráðstefnuna , þar sem borgaraleg öfl í landinu sátu í samningaviðræðum við stjórnvöld í Suður Afríku um stjórn svæðisins en gengu síðan út þegar stjórnin krafðist þess að eigin reglur um kynþáttaaðskilnað yrði framfylgt á svæðinu . Flokknum hefur þó verið legið á hálsi fyrir að hafa starfað með stjórnvöldum í Suður Afríku meðan á stjórn þess á landsvæðinu stóð . Lýðræðishreyfingin starfar í alþjóðasamtökum lýðræðisflokka , en sá flokkur á Íslandi sem starfar í þeim er Sjálfstæðisflokkurinn . Næst stærsti stjórnarandstöðuflokkurinn á þingi í Namibíu er Fylkingin fyrir lýðræði og framförum sem fékk 3,5% atkvæða og 3 þingmenn , en hann er klofningur út úr SWapo flokknum . Aðrir flokkar eru með 1 til 2 þingmenn og oft fulltrúar ákveðinna minnihlutahópa , þar á meðal Lýðveldisflokkurinn sem hvíti minnihlutinn styður , sem er með 1 þingmann , og svo á einn minnsti flokkurinn einnig rætur til borgarastríðsins , SWANU , Þjóðarbandalag Suðvestur Afríku , var einnig sósíalísk uppreisnarhreyfing líkt og stjórnarflokkurinn SWAPO , en í þessu tilviki byggður á stuðningi Herero ættbálksins . Áhrif frá landadeilum í Suður Afríku hjá nýjum flokki Í aðdraganda kosninganna nú hafa deilur um eignarrétt á landi blossað upp í Namibíu , ekki ósvipað og í nágrannaríkinu Suður Afríku , þar sem flokkurinn Efnahagsfrelsisfylkingin þrammar um í rauðum búningum með rauðar berettur líkt og tíðkast í Venesúela og krafist þjóðnýtingar og endurdreifingar á landi . Líkt og þar á systurflokkurinn Namibíska Efnahagsfrelsisfylkingin rætur í ungliðahreyfingu stjórnarflokksins , en klauf sig frá stjórnarflokknum og hefur sett eignarrétt svartra á landi á oddinn fyrir kosningarnar nú . Sá flokkur hefur þó , sameinast um forsetaframbjóðanda með Lýðveldisflokki hvítra , hinum óháða frambjóðanda Panduleni Itula , sem er tannlæknir sem áður var í SWAPO . Í síðustu kosningum í landinu , árið 2014 , jók SWAPO fylgi sitt úr um 75% bæði til forseta og þings í kosningunum 2009 , sem flokkurinn hefur haldið í öllum kosningum í landinu utan þeirra fyrstu árið 1989 í aðdraganda nýs stjórnskipulags , þegar flokkurinn fékk 57% atkvæða til stjórnarskrársþings hins nýja ríkis sem síðan varð þing landsins við sjálfstæði . Þá hlaut Lýðræðisbandalagið kennt við Trunhalle tæplega 29% atkvæða , Sameina lýðræðisfylkingin tæplega 6% , Kristna þjóðarátakið ríflega 4% og þrír aðrir flokkar minna en náðu hver einum manni inn á þing . Hvort uppljóstranirnar nú , rétt fyrir kosningarnar í landinu , dugi til að fella eða a.m.k. draga úr allsherjartökum hins sósíalíska SWAPO flokks á stjórnkerfinu , kemur í ljós í næstu viku .